ΕΚΘΕΣΗ ΤΟΥ ΑΝΕΞΑΡΤΗΤΟΥ ΕΛΕΓΚΤΗ ΣΧΕΤΙΚΑ ΜΕ ΤΟΥΣ ΛΟΓΑΡΙΑΣΜΟΥΣ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ ΓΙΑ ΤΟ ΟΙΚΟΝΟΜΙΚΟ ΕΤΟΣ 1995 (96/C 328/05)

ΣΗΜΕΙΩΜΑ ΓΙΑ ΤΟΥΣ ΑΝΑΓΝΩΣΤΕΣ

Με την επιφύλαξη των διατάξεων του άρθρου 188 Γ της συνθήκης για την ίδρυση της Ευρωπαϊκής Κοινότητας που απονέμουν στο Ελεγκτικό Συνέδριο την ευθύνη του ελέγχου του συνόλου των εσόδων και των δαπανών της Κοινότητας, καθώς και των διατάξεων του άρθρου 206 της εν λόγω συνθήκης σχετικά με τη χορήγηση της απαλλαγής, το Ελεγκτικό Συνέδριο αναθέτει κάθε χρόνο, από το κλείσιμο του οικονομικού έτους 1987, την επαλήθευση των λογαριασμών της εσωτερικής διοικητικής διαχείρισής του σε έναν ανεξάρτητο ελεγκτή.

Οι εκθέσεις τις οποίες έχει καταρτίσει ο ανεξάρτητος ελεγκτής του Ελεγκτικού Συνεδρίου σχετικά με τους λογαριασμούς του Συνεδρίου για τα οικονομικά έτη 1987 έως 1991 έχουν κοινοποιηθεί μόνο στον πρόεδρο της επιτροπής ελέγχου του προϋπολογισμού του Ευρωπαϊκού Κοινοβουλίου.

Σύμφωνα με την απόφαση που έλαβε η ολομέλεια του Ελεγκτικού Συνεδρίου στις 8 Ιουλίου 1993, οι εκθέσεις του ανεξάρτητου ελεγκτή δημοσιεύονται, από το οικονομικό έτος 1992 και μετά, στην Επίσημη Εφημερίδα των Ευρωπαϊκών Κοινοτήτων.

Οι δημοσιονομικές καταστάσεις που επισυνάπτονται στην έκθεση η οποία παρατίθεται παρακάτω βασίζονται στα λογιστικά δεδομένα που κοινοποίησε το Ελεγκτικό Συνέδριο στην Επιτροπή με σκοπό την κατάρτιση του λογαριασμού διαχείρισης και του ισολογισμού των Ευρωπαϊκών Κοινοτήτων για το οικονομικό έτος 1995. Αυτά τα λογιστικά δεδομένα μπορούν να τεθούν στη διάθεση κάθε προσώπου που θα το ζητήσει γραπτώς από την υπηρεσία θεσμικών εξωτερικών σχέσεων και δημοσίων σχέσεων του Ελεγκτικού Συνεδρίου.

Για το Ελεγκτικό Συνέδριο Bernhard FRIEDMANN Πρόεδρος

Πιστοποιητικό για την κανονικότητα και την ειλικρίνεια των δημοσιονομικών καταστάσεων της 31ης Δεκεμβρίου 1995

Προς τα μέλη του Ευρωπαϊκού Ελεγκτικού Συνεδρίου Βάσει της εντολής που μας ανατέθηκε από το Ευρωπαϊκό Ελεγκτικό Συνέδριο, εξετάσαμε:

- τα λογιστικά δεδομένα που κοινοποίησε το Ευρωπαϊκό Ελεγκτικό Συνέδριο στην Επιτροπή με σκοπό την κατάρτιση του λογαριασμού διαχείρισης και του ισολογισμού των Ευρωπαϊκών Κοινοτήτων για το οικονομικό έτος 1995,

- τις δημοσιονομικές καταστάσεις του Ευρωπαϊκού Ελεγκτικού Συνεδρίου, της 31ης Δεκεμβρίου 1995, οι οποίες προήλθαν από αυτά τα λογιστικά δεδομένα και καταρτίστηκαν για να δημοσιευτούν στην Επίσημη Εφημερίδα των Ευρωπαϊκών Κοινοτήτων.

Η ευθύνη για τα λογιστικά δεδομένα και τις δημοσιονομικές καταστάσεις είναι του Ευρωπαϊκού Ελεγκτικού Συνεδρίου. Η δική μας ευθύνη είναι, βάσει των ελεγκτικών εργασιών μας, να εκφράσουμε γνώμη για τα λογιστικά δεδομένα και τις δημοσιονομικές καταστάσεις.

Πραγματοποιήσαμε τις εργασίες μας σύμφωνα με τα διεθνή ελεγκτικά πρότυπα. Τα πρότυπα αυτά απαιτούν τον προγραμματισμό και την εκτέλεση των ελεγκτικών εργασιών μας κατά τρόπο που να λαμβάνεται εύλογη διαβεβαίωση ότι τα λογιστικά δεδομένα και οι δημοσιονομικές καταστάσεις δεν περιλαμβάνουν σημαντικές ανωμαλίες. Μια ελεγκτική αποστολή συνίσταται στην εξέταση, βάσει δειγματοληπτικών ελέγχων, των αποδεικτικών στοιχείων που αιτιολογούν τα ποσά και τις πληροφορίες που περιέχουν τα λογιστικά δεδομένα και οι δημοσιονομικές καταστάσεις. Συνίσταται επίσης στην εκτίμηση των λογιστικών αρχών και μεθόδων που ακολούθησε το Ευρωπαϊκό Ελεγκτικό Συνέδριο και των σημαντικών εκτιμήσεων στις οποίες προέβη για το κλείσιμο των λογαριασμών, καθώς και στην επισκόπηση της συνολικής παρουσίασής τους. Εκτιμούμε ότι οι ελεγκτικές εργασίες μας αποτελούν εύλογη βάση για τη διατύπωση της γνώμης μας.

Κατά την άποψή μας, τα λογιστικά δεδομένα και οι συνημμένες δημοσιονομικές καταστάσεις είναι ειλικρινείς και κανονικές και καταρτίστηκαν σύμφωνα με το δημοσιονομικό κανονισμό και τις διατάξεις εκτέλεσής του, τις εφαρμοζόμενες λογιστικές αρχές και τους εσωτερικούς κανόνες του Ευρωπαϊκού Ελεγκτικού Συνεδρίου. Απεικονίζουν πιστά την περιουσιακή διάρθρωση και τη χρηματοοικονομική θέση του Ευρωπαϊκού Ελεγκτικού Συνεδρίου στις 31 Δεκεμβρίου 1995, καθώς και την κατάσταση των εσόδων και δαπανών του για το έτος που έκλεισε κατά την ημερομηνία αυτή.

Λουξεμβούργο, 2 Ιουλίου 1996.

Coopers & Lybrand S. C.

Ελεγκτές επιχειρήσεων εκπροσωπούμενοι από Marie-Jeanne CHΘVREMONT Pascal RAKOVSKY

ΔΗΜΟΣΙΟΝΟΜΙΚΕΣ ΚΑΤΑΣΤΑΣΕΙΣ ΤΗΣ 31ης ΔΕΚΕΜΒΡΙΟΥ 1995

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

Σημειώσεις για τις δημοσιονομικές καταστάσεις της 31ης Δεκεμβρίου 1995

ΛΟΓΙΣΤΙΚΕΣ ΑΡΧΕΣ

1. α) Λογιστική νομοθεσία Η λογιστική του Ευρωπαϊκού Ελεγκτικού Συνεδρίου τηρείται και οι δημοσιονομικές καταστάσεις καταρτίζονται σύμφωνα με τις διατάξεις του δημοσιονομικού κανονισμού, της 21ης Δεκεμβρίου 1977, όπως τροποποιήθηκε τελευταία από τον κανονισμό (ΕΚ, Ευρατόμ, ΕΚΑΧ) αριθ. 2335/95 του Συμβουλίου, της 18ης Σεπτεμβρίου 1995, καθώς και του κανονισμού (Ευρατόμ, ΕΚΑΧ, ΕΚ) αριθ. 3418/93 της Επιτροπής, της 9ης Δεκεμβρίου 1993, περί των λεπτομερειών εκτέλεσης ορισμένων διατάξεων του δημοσιονομικού κανονισμού.

Σύμφωνα με το άρθρο 136 των διατάξεων εκτέλεσης του δημοσιονομικού κανονισμού, οι δημοσιονομικές καταστάσεις υποβάλλονται σύμφωνα με τις γενικώς αποδεκτές λογιστικές αρχές, οι οποίες περιλαμβάνουν κυρίως τις αρχές που καθορίζονται από τις οδηγίες του Συμβουλίου, εκτός αν ένας κανονισμός ορίζει διαφορετικές διατάξεις.

β) Ίδια έσοδα του Ελεγκτικού Συνεδρίου Τα ίδια έσοδα του Ελεγκτικού Συνεδρίου καταχωρούνται βάσει των ποσών που εισπράχθηκαν πραγματικά κατά τη διάρκεια του οικονομικού έτους.

Τα οφειλόμενα ποσά που δεν έχουν ακόμη εισπραχθεί κατά το κλείσιμο του οικονομικού έτους εγγράφονται στο ενεργητικό του ισολογισμού κάτω από την επικεφαλίδα «Διάφοροι χρεώστες» στη θέση «Έσοδα προς είσπραξη». Έχουν αντίστοιχη εγγραφή στο παθητικό του ισολογισμού, σε θέση με τον ίδιο τίτλο κάτω από την επικεφαλίδα «Διάφοροι πιστωτές». Οι εγγραφές αυτές αντιλογίζονται όταν πραγματοποιηθεί η είσπραξη.

γ) Δαπάνες Οι δαπάνες του οικονομικού έτους που εμφανίζονται στην «Κατάσταση εσόδων και δαπανών» αντιπροσωπεύουν τις πληρωμές που πραγματοποιήθηκαν σε βάρος των πιστώσεων του οικονομικού έτους και σε βάρος των πιστώσεων που μεταφέρθηκαν από το προηγούμενο οικονομικό έτος δυνάμει των κανονιστικών διατάξεων που ισχύουν για το θέμα αυτό.

Βάσει του άρθρου 6 έκτο εδάφιο του δημοσιονομικού κανονισμού, καταλογίζονται στο εν λόγω οικονομικό έτος οι δαπάνες για τις οποίες η εντολή πληρωμής περιήλθε στο δημοσιονομικό ελεγκτή το αργότερο μέχρι τις 31 Δεκεμβρίου και στον υπόλογο το αργότερο μέχρι τις 10 Ιανουαρίου του επομένου έτους και των οποίων η πληρωμή εκτελέστηκε από τον υπόλογο το αργότερο μέχρι τις 15 Ιανουαρίου του επομένου έτους.

δ) Πάγιο ενεργητικό Τα ακίνητα, καθώς και το υλικό και τα έπιπλα, αποτιμώνται στην αξία κτήσης τους. Όταν αυτή εκφράζεται σε εθνικά νομίσματα, μετατρέπεται σε Ecu στη λογιστική τιμή που ίσχυε κατά την αγορά. Δεν διενεργείται καμία απόσβεση λόγω του ότι το κόστος κτήσης καταλογίστηκε εξ ολοκλήρου στον αντίστοιχο λογαριασμό δαπανών κατά το οικονομικό έτος κτήσης. Η συνολική αξία αυτών των ακινητοποιήσεων εγγράφεται στο ενεργητικό καθ' όλη τη διάρκεια της χρησιμοποίησής τους, με αντίστοιχη εγγραφή ίσου ποσού στο παθητικό κάτω από την επικεφαλίδα «Ίδια κεφάλαια».

Για το υλικό και τα έπιπλα η εγγραφή σε λογαριασμούς ακινητοποιήσεων αφορά μόνο αγαθά αξίας ίσης ή μεγαλύτερης των 350 Ecu.

ε) Προμήθειες Οι προμήθειες περιλαμβάνουν απόθεμα υλικών γραφείου και άλλων αναλώσιμων υλικών που αποτιμώνται αντίστοιχα με την τελευταία γνωστή τιμή και με το κόστος κτήσης, με αντίστοιχη εγγραφή ίσου ποσού στο παθητικό κάτω από την επικεφαλίδα «Ίδια κεφάλαια». Όταν η αξία κτήσης εκφράζεται σε εθνικά νομίσματα, μετατρέπεται σε Ecu στη λογιστική τιμή που έχει υιοθετηθεί για την κατάρτιση του ισολογισμού.

ΕΣΟΔΑ ΠΡΟΕΡΧΟΜΕΝΑ ΑΠΟ ΤΗ ΔΙΟΙΚΗΤΙΚΗ ΛΕΙΤΟΥΡΓΙΑ

2. Η επικεφαλίδα «Έσοδα προερχόμενα από τη διοικητική λειτουργία» περιλαμβάνει κυρίως:

- τα έσοδα που προέρχονται από τη δημοσίευση των εκθέσεων και γνωμοδοτήσεων του Ευρωπαϊκού Ελεγκτικού Συνεδρίου στην Επίσημη Εφημερίδα των Ευρωπαϊκών Κοινοτήτων,

- την πληρωμή αναλογιστικών αποθεματικών από τους εθνικούς οργανισμούς συντάξεων και πρόνοιας στα πλαίσια της μεταφοράς συνταξιοδοτικών δικαιωμάτων υπαλλήλων.

ΙΔΙΑ ΚΕΦΑΛΑΙΑ

3. Το ποσό των ιδίων κεφαλαίων προσδιορίζεται σύμφωνα με τις αρχές που περιγράφονται στο 1. δ) και στο 1. ε) και αναλύεται ως εξής στο τέλος του οικονομικού έτους:

>ΘΕΣΗ ΠΗΝΑΚΑ>

ΔΙΑΦΟΡΟΙ ΧΡΕΩΣΤΕΣ

4. Η επικεφαλίδα «Διάφοροι χρεώστες» αναλύεται ως εξής στο τέλος του οικονομικού έτους:

>ΘΕΣΗ ΠΗΝΑΚΑ>

Η θέση «Απαιτήσεις επί των μελών και του προσωπικού του οργάνου» αφορά κυρίως προκαταβολές που χορηγήθηκαν έναντι εξόδων αποστολών που έχουν ήδη πραγματοποιηθεί.

Η θέση «Έσοδα προς είσπραξη» περιλαμβάνει τα οφειλόμενα ποσά που δεν έχουν ακόμη εισπραχθεί και το αντίστοιχό τους στο λογαριασμό τάξης με τον ίδιο τίτλο που παρατίθεται κάτω από την επικεφαλίδα «Διάφοροι πιστωτές».

Η θέση «Καταλογιστέες δαπάνες» περιλαμβάνει ποσά που έχουν τιμολογηθεί από την Επιτροπή κατά το τέλος του οικονομικού έτους και των οποίων η ανάληψη από τον προϋπολογισμό δεν μπόρεσε να πραγματοποιηθεί υλικά.

ΔΙΑΦΟΡΟΙ ΠΙΣΤΩΤΕΣ

5. Η επικεφαλίδα «Διάφοροι πιστωτές» αναλύεται ως εξής στο τέλος του οικονομικού έτους:

>ΘΕΣΗ ΠΗΝΑΚΑ>

Η επικεφαλίδα «Οφειλή στον οργανισμό πιστωτικής κάρτας» συγκεντρώνει το σύνολο των ποσών που τιμολογήθηκαν από το γραφείο ταξιδίων το οποίο έχει σύμβαση με το Συνέδριο, εν αναμονή της είσπραξής τους από τον πιστωτικό οργανισμό.

Ο λογαριασμός τάξης «Έσοδα που μπορούν να επαναχρησιμοποιηθούν» αποτελεί το μη χρησιμοποιηθέν αντίστοιχο των ποσών που έχουν εγγραφεί στο ενεργητικό στα πλαίσια απόδοσης ασφαλιστικών αποζημιώσεων, φορολογικών επιστροφών ή προϊόντων από την πώληση ακινητοποιήσεων. Τα έσοδα που μπορούν να επαναχρησιμοποιηθούν διατίθενται για νέες δαπάνες της ίδιας φύσης και πρέπει να χρησιμοποιηθούν το αργότερο μέχρι το τέλος του επόμενου οικονομικού έτους.

Η επικεφαλίδα «Έσοδα προς είσπραξη» συγκεντρώνει τις βεβαιωθείσες απαιτήσεις κατά των κρατών μελών στα πλαίσια της μεταφοράς συνταξιοδοτικών δικαιωμάτων για τα οποία δεν έχουν σημειωθεί ακόμη χρηματικές ροές.

ΠΛΗΡΩΜΕΣ ΣΕ ΕΚΚΡΕΜΟΤΗΤΑ

6. Σύμφωνα με το δημοσιονομικό κανονισμό, οι πληρωμές που εκτελούνται μεταξύ της 1ης και της 15ης Ιανουαρίου του επόμενου οικονομικού έτους και για τις οποίες έχει εκδοθεί εντολή πριν από το κλείσιμο του οικονομικού έτους, καταχωρούνται ως δαπάνες του οικονομικού έτους και εμφανίζονται στο παθητικό του ισολογισμού ως πληρωμές σε εκκρεμότητα.

ΥΠΟΛΟΙΠΟ ΔΙΑΧΕΙΡΙΣΗΣ ΠΡΟΣ ΜΕΤΑΦΟΡΑ ΣΤΟ ΕΠΟΜΕΝΟ ΟΙΚΟΝΟΜΙΚΟ ΕΤΟΣ

7. Το υπόλοιπο διαχείρισης της χρήσης προσδιορίζεται από τη διαφορά μεταξύ του συνόλου των εσόδων του οικονομικού έτους και των δαπανών έναντι πιστώσεων του οικονομικού έτους και έναντι πιστώσεων που μεταφέρθηκαν από το προηγούμενο.

Η εξέλιξη του υπολοίπου διαχείρισης προς μεταφορά στο επόμενο οικονομικό έτος μπορεί να αναλυθεί ως εξής:

>ΘΕΣΗ ΠΗΝΑΚΑ>

ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ

8. Η εκτέλεση του προϋπολογισμού του οικονομικού έτους 1995 αναλύεται μεταξύ εκτέλεσης έναντι μεταφερθεισών πιστώσεων και εκτέλεσης έναντι πιστώσεων του οικονομικού έτους.

α) Οι μεταφερθείσες πιστώσεις αντιπροσωπεύουν αφενός το σύνολο των υποχρεώσεων που αναλήφθηκαν αλλά δεν εκκαθαρίστηκαν πριν από το κλείσιμο του έτους και οι οποίες επιβαρύνουν το Συνέδριο, και αφετέρου τις πιστώσεις για τις οποίες έχει λάβει απόφαση μεταφοράς η αρμόδια για τον προϋπολογισμό αρχή. Οι πιστώσεις που μεταφέρθηκαν από το προηγούμενο οικονομικό έτος και δεν εκτελέστηκαν κατά τη διάρκεια του επόμενου έτους ακυρώνονται.

>ΘΕΣΗ ΠΗΝΑΚΑ>

β) Η εκτέλεση των πιστώσεων του οικονομικού έτους αντιπροσωπεύει τις πληρωμές που πραγματοποιήθηκαν σε βάρος των αναληφθεισών πιστώσεων. Το μη εκκαθαρισμένο υπόλοιπο των αναλήψεων υποχρεώσεων μπορεί να μεταφερθεί στο επόμενο οικονομικό έτος. Οι πιστώσεις που δεν έχουν αναληφθεί ως το τέλος του οικονομικού έτους κατά γενικό κανόνα ακυρώνονται.

>ΘΕΣΗ ΠΗΝΑΚΑ>

Το σύνολο των πληρωμών που πραγματοποιήθηκαν στα πλαίσια των μεταφερθεισών πιστώσεων (1 381 963 Ecu) και των πιστώσεων του οικονομικού έτους (47 721 940 Ecu) ισούται με 49 103 903 Ecu και αντιστοιχεί στο σύνολο των δαπανών που εμφανίζεται στην κατάσταση εσόδων και δαπανών του οικονομικού έτους 1995.

Έκθεση σχετικά με τις διοικητικές και λογιστικές διαδικασίες, τη χρηστή δημοσιονομική διαχείριση, καθώς και το σύστημα εσωτερικού ελέγχου

Προς τα μέλη του Ευρωπαϊκού Ελεγκτικού Συνεδρίου Στα πλαίσια του ελέγχου που διενεργήσαμε στο λογαριασμό διαχείρισης και τον ισολογισμό του Ευρωπαϊκού Ελεγκτικού Συνεδρίου που καταρτίστηκαν στις 31 Δεκεμβρίου 1995, πραγματοποιήσαμε εξέταση των διοικητικών και λογιστικών διαδικασιών, καθώς και του συστήματος εσωτερικού ελέγχου που εφαρμόζεται στο Ευρωπαϊκό Ελεγκτικό Συνέδριο.

I. ΣΤΟΧΟΣ ΚΑΙ ΠΡΟΣΕΓΓΙΣΗ

Η εξέτασή μας έχει ως στόχο να εξακριβώσει εάν η ορθή εφαρμογή των κανόνων εσωτερικού ελέγχου επιτρέπει, στις διάφορες αρχές του Ελεγκτικού Συνεδρίου, να εξασφαλίσουν:

- μια κανονική και συνεκτική διάρθρωση ελέγχου,

- τη συστηματική τήρηση της διαδικασίας του προϋπολογισμού,

- την αξιοπιστία των δημοσιονομικών καταστάσεων που καταρτίζει το Ελεγκτικό Συνέδριο.

Αυτοί οι κανόνες εσωτερικού ελέγχου προκύπτουν από ρητές διατάξεις κανονισμών και κειμένων αναφοράς και απεικονίζουν επίσης την εφαρμογή γενικών αρχών που διέπουν μια χρηστή διαχείριση.

Οι κυριότεροι κανονισμοί και κείμενα αναφοράς είναι:

- ο δημοσιονομικός κανονισμός, της 21ης Δεκεμβρίου 1977, που εφαρμόζεται στο γενικό προϋπολογισμό των Ευρωπαϊκών Κοινοτήτων, όπως τροποποιήθηκε τελευταία από τον κανονισμό (ΕΚ, Ευρατόμ, ΕΚΑΧ) αριθ. 2335/95, της 18ης Σεπτεμβρίου 1995,

- ο κανονισμός (Ευρατόμ, ΕΚΑΧ, ΕΚ) αριθ. 3418/93 της Επιτροπής, της 9ης Δεκεμβρίου 1993, περί των λεπτομερειών εκτέλεσης του δημοσιονομικού κανονισμού της 21ης Δεκεμβρίου 1977,

- οι εσωτερικοί κανόνες του Ελεγκτικού Συνεδρίου για την εκτέλεση του προϋπολογισμού του Συνεδρίου, που εγκρίθηκαν με την απόφαση 94/75 της 20ής Δεκεμβρίου 1994.

Η εξέτασή μας βασίστηκε λοιπόν κατά προτεραιότητα στην κατανόηση και την περιγραφή των κύριων διοικητικών διαδικασιών και των συστημάτων λογιστικής του Συνεδρίου, κατόπιν δε στην ανάλυση και την αξιολόγηση του εσωτερικού ελέγχου και των σχετικών πληροφορικών διασφαλίσεων. Συνίστατο επίσης σε διαλογικές συζητήσεις με τους διάφορους υπευθύνους υπηρεσιών και με τους συνεργάτες τους, καθώς και σε δειγματοληπτικούς ελέγχους στα δικαιολογητικά των πράξεων που καταγράφηκαν στους λογαριασμούς του Ελεγκτικού Συνεδρίου.

Η φύση και η έκταση των δοκιμαστικών ελέγχων που πραγματοποιήθηκαν καθορίστηκαν σε συνάρτηση με την εκτίμησή μας για την ποιότητα του εσωτερικού ελέγχου του Ελεγκτικού Συνεδρίου και, κατά συνέπεια, δεν παρέχουν κατ' ανάγκη τη δυνατότητα να εντοπιστούν πλήρως όλες οι αδυναμίες που θα μπορούσαν να υπάρχουν. Εκτιμούμε εντούτοις ότι η εργασία μας που πραγματοποιήθηκε με τη δέουσα μέριμνα στηρίζει, κατά τρόπο λογικό, το συμπέρασμά μας για την εξέταση του συστήματος ελέγχου και χρηστής δημοσιονομικής διαχείρισης του Ελεγκτικού Συνεδρίου.

II. ΣΥΜΠΕΡΑΣΜΑ

Η αναλυτική εξέταση, που πραγματοποιήθηκε σύμφωνα με την προσέγγιση που περιγράφηκε παραπάνω, μας επιτρέπει να συμπεράνουμε:

- τη μεγάλη αξιοπιστία των λογαριασμών, που αντικατοπτρίζεται από την έλλειψη διορθώσεων και προσαρμογών προτεινόμενων από την πλευρά μας,

- την κανονική λειτουργία των συστημάτων πληροφόρησης, με τήρηση των κανόνων εσωτερικού ελέγχου, όπως τους εννοούμε αφενός και όπως ορίζονται στο προαναφερθέν νομοθετικό πλαίσιο αφετέρου.

Λουξεμβούργο, 2 Ιουλίου 1996.

Coopers & Lybrand S. C.

Ελεγκτές επιχειρήσεων εκπροσωπούμενοι από Marie-Jeanne CHΘVREMONT Pascal RAKOVSKY